邀肇慶府卓司法
作者：曾丰
朝代：宋

paragraphs: 吾性太率故多可，吾調太僻故寡和。
門前蒲屨率所招，榻上塵生僻之過。
生平交際二者間，燕處官居長若箇。
斗升新幸飽自聊，朱墨素慵閑亦頗。
客來未始不相迎，問無恙外徒默坐。
與君傾蓋輒破愁，終日對談至忘饑。
驪龍頷下無數珠，僅容竊拾一二顆。
江山句裏眼何高，金玉性中天已大。
雅挾承明金馬資，來爲郡掾得無左。
蒼梧水口綠一灣，紫石巖前青數朶。
其間風月分外清，公餘足以供閑課。
萬古一語思無邪，道盡詩家大關鎖。
大川三百小三千，源委吾須俱勘破。
下從樂職泝商那，上自國風沿楚些。
江西社冷况嶺南，喜得君來與磨磋。
謝安不笑貧家風，相過當更具茶果。
話到更闌不欲歸，德公德操同床卧。